Ramaphosa onttrek hom aan gesprek in ‘openbare belang’Pres. Cyril Ramaphosa. Pres. Cyril Ramaphosa het hom onder druk van burgerlike organisasies onttrek aan ŉ jaarlikse gesprek wat deur die radiostasie Power FM aangebied word. Die gesprek genaamd Chairman’s Conversation sou Donderdag plaasvind waartydens die kwessie van die mishandeling van vroue bespreek sou word. Die burgerlike organisasies Wise4Afrika en Soul City Institute het egter vandeesweek gesê indien die president ernstig is oor die land se geslagsgebaseerde geweldskrisis, sal hy nié aan die geleentheid deelneem nie aangesien Power FM-baas Given Makhari se vrou hom verlede jaar van aanranding beskuldig het. Die egpaar is albei in hegtenis geneem nadat hulle strafregtelike aanklagte teen mekaar aanhangig gemaak het. Die saak is egter later privaat besleg. “Die president het in die lig van kommer oor die geskeduleerde geleentheid ná deeglike oorweging besluit om eerder nié aan die gesprek deel te neem nie,” het Khusela Diko, Ramaphosa se woordvoerder, in ŉ verklaring gesê. “President Ramaphosa glo dat hy, soos elke ander Suid-Afrikaner, verantwoordelik is om alles in sy vermoë te doen om geslagsgebaseerde geweld te konfronteer, maar niks wat die doeltreffendheid van dié nasionale poging sal ondermyn nie,” het Diko verduidelik. Volgens Diko is Ramaphosa wel bewus daarvan dat die Mkhari-egpaar Donderdag met verteenwoordigers van organisasies uit die burgerlike samelewing en senior amptenare in die presidensie vergader het. Dit waarop die partye ooreengekom het, het egter te laat gebeur om die president se deelname aan die gesprek te verseker. “Die presidentskap benadruk dat Ramaphosa se onttrekking nie beskou moet word as ŉ bekragtiging van die ongetoetste bewerings wat deur die burgerlike organisasies geopper is nie, maar ŉ noukeurig opgeweegde besluit wat in openbare belang geneem is,” sê Diko.